Իրավիճակային խնդիր

Փաստերը

Օժանդակ դպրոցի չորս դպրոցականներ այգու մոտով անցնելիս ականատես են եղել, թե ինչպես են երկու երիտասարդ վիճաբանում և միմյանց հարվածում: Դպրոց հասնելիս դպրոցականները դեպքի մասին պատմել են իրենց ուսուցչին: Վիճաբանողներից մեկին այնուհետև հայտնաբերել են այգում մահացած։  
Դեպքից երկու օր անց Ա.-ին բերման են ենթարկվել ոստիկանություն, որտեղ հարցաքննվել է որպես վկա, որից հետո ներկայացրել են ճանաչման 1-ին և 2-րդ դպրոցականների հետ, ովքեր հաստատել են, որ Ա-ն այն անձանցից մեկն էր, ում իրենք տեսել էին այգում:  Դրանից հետո կայացվել է որոշում Ա-ին որպես կասկածյալ ներգրավելու մասին, որից հետո կազմվել է ձերբակալման համապատասխան արձանագրություն և նրան հայտարարվել է այդ մասին։ Այնուհետև ներգրավվել է պաշտպան, որից հետո բնակարանում կատարվել է խուզարկություն: Խուզարկության արդյունքում առգրավվել է նրա համակարգիչը։ Երկու օր հետո Ա-ի և 3-րդ և 4-րդ դպրոցականների միջև տեղի է ունեցել առերեսում (վերջիններս՝ մանկավարժի ներկայությամբ)։ 3-րդ դպրոցականը նշել է, որ Ա-ն այգում իր տեսած անձանցից մեկն է, իսկ 4-րդ դպրոցականը նշել է, որ երբևիցե չի տեսել նրան: Նույն օրը Ա-ին ներկայացվել է մեղադրանք և նա կալանավորվել է: 
Փաստաբանը նախաքննության փուլում միջնորդել է որպես վկա հարցաքննել իր կողմից հարցման ենթարկված երեք անձանց, ովքեր կարող են հաստատել մեղադրյալի այլուրեքությունը՝ մեղադրյալի հարևանին, մասնագիտությամբ հյուսն մի անձնավորության և մեղադրյալի մորը, ովքեր կարող են վկայել, որ դեպքի օրը և ժամին մեղադրյալը գտնվել է տանը։ Քննիչը համաձայնվել է որպես վկա հարցաքննել նշված անձանց, սակայն նշված գործողությունները չեն կատարվել։ 
Դատաքննության ընթացքում պաշտպանը միջնորդել է 1-ին և 2-րդ դպրոցականների հետ ճանաչման արձանագրությունները համարել անընդունելի, սակայն միջնորդությունը մերժվել է։ Պաշտպանը միջնորդել է հրավիրել դատարան ու հարցաքննել Ա-ի հարևանին, հյուսնին, ով դեպքի օրը աշխատել է Ա-ի տանը, և Ա-ի մորը, ովքեր կարող էին վկայել, որ դեպքի օրը մեղադրյալը եղել է տանը և տնից դուրս չի եկել։ Դատարանը բավարարել է Ա-ի մորը դատարան հրավիրելու միջնորդությունը։ Դատարանում Ա-ի մայրը ցուցմունք է տվել, որ դեպքի օրը Ա-ն եղել է տանը, որ նրան տեսել են հարևանը, հյուսնը, ով այդ օրը տանը կատարում էր դռների վերանորոգում, ինչպես նաև, որ Ա-ն այդ ընթացքում հեռախոսով մի քանի անգամ շփվել է իր ընկերուհու ու նրա մոր հետ։ Նույն օրը պաշտպանը միջնորդել է  դատարան հրավիրել այդ անձանց և հարցաքննել, սակայն դատարանը մերժել է միջնորդությունը: 
Դատաքննության ընթացքում մեղադրյալի պաշտպանի կողմից հակընդդեմ հարցման են ենթարկվել դպրոցականները։  Բոլոր դպրոցականների հարցաքննությունը դատարանում կատարվել է նրանց ուսուցչի ներկայությամբ։ Վերջինս դատարանում հայտարարել է, որ երեխաների հարցաքննությունը պետք է կատարվի զգուշորեն, քանի որ նրանք, ելնելով նրանց առողջական վիճակից, կարող են հեշտությամբ շփոթվել և ունենալ հիշողության կորուստ։ 1-ին դպրոցականը պնդել է, որ մեղադրյալը այն անձն է, ում տեսել է այգում, 2-րդ դպրոցականը նույնպես պնդել է, որ մեղադրյալը այն անձն է, ում տեսել է այգում։ 3-դ դպրոցականը նշել է, որ վստահ չէ, իսկ 4-րդ դպրոցականի հարցաքննությունը չի ավարտվել, քանի որ նա հուզմունքից չի կարողացել պատասխանել հարցերին և ուսուցիչը խնդրել է դադարեցնել հարցաքննությունը։  
Դատարանը Ա-ին դատապարտել է ազատազրկման սպանության համար։ Դատապարտման հիմքում դրվել են հետևյալ ապացույցները. 
· Ա-ի ճանաչման արձանագրությունները 1-ին և 2-րդ դպրոցականների հետ, 
· Նշված երկու դպրոցականների՝ ճանաչումից հետո որպես վկա հարցաքննության արձանագրությունները,
· Ա-ի և 3-րդ և 4-րդ դպրոցականների առերեսման արձանագրությունները, 
· նշված երկու դպրոցականների՝ որպես վկա հարցաքննության արձանագրությունները, 
· Ա-ի համակարգչի և էլեկտրոնային էջի փորձաքննությունը, ըստ որի հաստատվել է, որ Ա-ն ու մահացածը երկար ժամանակ վարել են գրագրություն և որ Ա-ն դեպքի օրը նրա հասցեին հնչեցրել է սպառնալիքներ և առաջարկել է այդ օրը հանդիպել։ 
· դատաքննության ընթացքում 1-ին, 2-րդ և 3-րդ դպրոցականների հակընդդեմ հարցման արձանագրությունները, 
· դեպքի վայրի զննության արձանագրությունը, ըստ որի մահացածի մարմինը գտնվել է այն վայրում, որը մատնացույց էին արել դպրոցականները իրենց նախաքննական ու դատաքննական ցուցմունքներում, 
· դեպքի վայրում հայտնաբերված դանակը որպես իրեղեն ապացույց, որի վրա սակայն չեն հայտնաբերվել մատնահետքեր, 
· դատաբժշկական փորձաքննությունը, որով հաստատվել է, որ մահը վրա է հասել դանակահարության արդյունքում և որ մահացածի արյան խումբը համապատասխանում է դանակի վրա հայտնաբերված արյան խմբի հետ։ 

Դատավճռում նշվել է, որ Ա-ի մոր, հարևանի, հյուսնի, Ա-ի ընկերուհու և նրա մոր պնդումներն արժանահավատ չէին կարող լինել, քանի որ նրանք շահագրգռված էին գործի ելքով: 

Հարց. 

ՊԱՏԱՍԽԱՆ

Որոշելու համար, թե արդյոք դատավարությունը Կոնվենցիայի 6-րդ հոդվածի 1-ին մասի հիմքով եղել է արդարացի, խնդրին պետք է մոտենալ մրցակցային դատավարության և կողմերի (զենքերի) հավասարության սկզբունքների ներքո, այսինքն պետք է որոշել, թե արդյոք Ա-ին տրվել է իր ապացույցները ներկայացնելու և հակընդդեմ կողմի ապացույցները վիճարկելու, այդ ապացույցներին հակադրվելու համարժեք ու պատշաճ հնարավորություն։ Այս լույսի ներքո անհրաժեշտ է ուսումնասիրել մեղադրյալի՝ Կոնվենցիայի 6-րդ հոդվածի 3-րդ մասի դ-կետի հիմքով իր վկաներին դատարան հրավիրելու և նրանց դատարանում հարցաքննելու միջնորդությունների մերժման հանգամանքը դատարանի կողմից և թե արդյոք այդ միջնորդությունների մերժումը մեղադրյալին չեն դրել իր դատավարական մրցակցի համեմատ էապես անբարենպաստ, անհավասար վիճակում։ Եթե այո, նշանակում է դատավարությունը իր ամբողջության մեջ եղել է անարդարացի։ 
Որոշելու համար, թե արդյոք նշված միջնորդությունների մերժումը պաշտպանական կողմի իրավունքների էական սահմանափակում է հանդիսացել (ըստ Վճռաբեկ դատարանի և Քրեական դատավարության օրենսգրքի 105-րդ հոդվածի 2-րդ մասի՝ էական քրեադատավարական խախտում), անհրաժեշտ է գնահատել, թե արդյոք պաշտպանական կողմը նշված դատավարական իրավունքից օգտվելով ցանկանում էր վիճարկել առանցքային ապացույցներ, և թե արդյոք այդ ապացույցները կարող էին ազդել գործի ելքի վրա։ Այլ կերպ ասած, կարելի է հանգել ՀՀ վճռաբեկ դատարանի սահմանած սկզբունքին առ այն, թե արդյոք սահմանափակումները հանգեցրել են քրեադատավարական իրավունքի էական խախտումների։ 
Որոշելու համար ապացույցների առանցքային բնույթը, կարևորությունը, դրանց ապացուցողական մեծ նշանակությունը, ուսումնասիրության առարկա կարող է դառնալ դատապարտման հիմքում ընկած ապացույցների «որակը» (ըստ ՄԻԵԴ-ի), կամ արժանահավատությունը, ընդունելիությունը և վերաբերելիությունը, ինչպես նաև բավարար համակցությունը (ըստ Քրեական դատավարության օրենսգրքի)։ Եթե դատապարտման հիմքում ընկած ապացույցները չեն բավարարում նշված պահանջներին, նշանակում է մեծանում Ա-ի միջնորդությունները բավարարելու և իր վկաներին դատարանում հարցաքննելու անհրաժեշտությունը։ Որքան մեծ են դատապարտման հիմքում ընկած ապացույցների թերությունները՝ ըստ դրանց ընդունելիության վերաբերելիության, արժանահավատության և համակցության, այնքան ավելի է մեծանում միջնորդությունները բավարարելու անհրաժեշտությունը, և դրանց մերժելու պարագայում ավելի վստահ կարելի է պնդել, որ Ա-ն հայտնվել է էապես անհավասար վիճակում, և որ դատավարական սահմանափակումները էական են եղել։ 
Վերը նշված մոտեցումները սահմանված են ՄԻԵԴ մի շարք վճիռներում (Գալստյանն ընդդեմ Հայաստանի, § 77, Մամիկոնյանն ընդդեմ Հայաստանի (§ 46), Գաբրիելյանն ընդդեմ Հայաստանի (§§ 81-87), ինչպես նաև ՀՀ վճռաբեկ դատարանի որոշումներում (Համայակ Սահակյանի գործով որոշում ԼԴ/0212/01/10, Արմեն Սարգսյանի գործով որոշում ԵՔՐԴ/0295/01/08)։ Ինչ վերաբերում է ապացույցների բավարար համակցությանը, ապա կարելի է վերհիշել Վճռաբեկ դատարան Արարատ Ավագյանի գործով հայտնի որոշումը, որով վերջինս սահմանեց բավարար համակացության շեմ՝ հիմնավոր կասկածից վեր։ 
Տվյալ դեպքում տեղի է ունեցել մրցակցային դատավարության խախտում, քանի որ պաշտպանական կողմի իրավունքները սահմանափակվել են ավելին, քան տվյալ հանգամանքների ներքո անհրաժեշտ էր, որի արդյունքում պաշտպանական կողմը հայտնվել է էապես անհավասար, անբարենպաստ վիճակում։  Դատապարտման հիմքում ընկած ապացույցների մեծ մասը լուրջ թերություններ ունեն՝ դրանց արժանահավատությունը և վերաբերելիույունը, և այս լույսի ներքո դատարանը պետք է բավարարեր Ա-ի միջնորդությունները իր վկաներին դատարան հրավիրելու և նրանց հրապարակային պայմաններում հարցաքննելու համար։ Այսպես, 
1-ին և 2-րդ դպրոցականների հետ ճանաչման գործողությունը նախաքննության փուլում կատարվել է դատավարական իրավունքի խախտումով, քանի որ ճանաչումը տեղի է ունեցել, փաստորեն, հետաքննության փուլում, մինչև անձին ձերբակալելը և նրան այդ մասին հայտարարելը՝ դրանից բխող բոլոր հետևանքներով։ Նշանակում է, ըստ թունավոր ծառի պտուղների սկզբունքի, անթույլատրելի պետք է համարվի նաև այդ դպրոցականների որպես վկա հարցաքննության արձանագրությունները, քանի որ դրանք բխում են ճանաչման գործողությունից։ 3-րդ դպրոցականը ճանաչել է Ա-ին, իսկ 4-ը նշել է, որ չի ճանաչում։ Նախաքննական այս ցուցմունքները հակասության մեջ են մտել դատարանում նրանց տված ցուցմունքների հետ, մասնավորապես, 3-րդ դպրոցականը դատարանում նշել է, որ վստահ չէ, որ Ա-ն այն անձն է, ում տեսել է այգում, իսկ 4-րդ  դպրոցականի հարցաքննությունը չի ավարտվել, քանի որ հնարավոր չի եղել նրանից ստանալ պատասխան նրա առողջական վիճակի պատճառով։ Հակասություն չկա 1-ին և 2-րդ դպրոցականների՝ դատարանում և մինչդատական փուլում տված ցուցմունքների միջև, այդուհանդերձ, ճանաչման գործողության վերը նշված խախտումը արդեն իսկ բացասաբար է անդրադառնում դատարանում նրանց ցուցմունքների արժանահավատության վրա։ Բացի այդ, ընդհանուր առմամբ բոլոր դպրոցականները հատուկ դպրոցի ուսանողներ էին, և այս հանգամանքը նույնպես ազդում է նրանց ցուցմունքների արժանահավատության վրա։
Ինչ վերաբերում է մնացած ապացույցներին (դատաբժշկական փորձաքննությունը, իրեղեն ապացույցը, համակարգչի և էլեկտրոնային հաղորդագրությունը, դեպքի վայրի զննությունը), ապա սրանք թեև վստահելի ապացույցներ են իրենց բնույթով, այդ թվում նաև ընդունելիության հիմքով, սակայն վերաբերելիության առումով խնդրահարույց են, քանի որ այդ ապացույցներով հիմնականում հիմնավորվում է սպանության հանգամանքը, այլ ոչ թե Ա-ի կողմից սպանություն կատարելու փաստը։ Ասինքն, ապացույցների այս խումբը վերաբերելիության տեսանկյունից խնդրահարույց է։ Վերաբերելիության առումով առավել վստահելի է էլեկտրոնային հաղորդագրությունը, սակայն այս ապացույցը բավարար համակցության չի կազմում մյուս ապացույցների հետ Ա-ին սպանության փաստը վերագրելու համար՝ հատկապես եթե դա դիտարկենք Վճռաբեկ դատարանի կողմից անձի մեղքի հարցը որոշելիս «հիմնավոր կասկածից վեր» ապացույցի չափանիշի ներքո (Արարատ Ավագյանի գործով որոշում, կետ 33)։  
Այսպիսով, եթե Ա-ի միջնորդությունները իր վկաներին դատարան հրավիրելու և նրանց հարցման ենթարկելու մասին չմերժվեին, նա, անկախ գործի ելքից, կունենար արդյունավետ հնարավորություն այլուրեքության մասին իր ապացույցները և պնդումները վիճարկելու համար։ Մինչդեռ միջնորդությունների մերժման արդյունքում նրա իրավորնքները սահմանափակվեցին ավելին, քան տվյալ հանգամանքների ներքո ողջամտորեն անհրաժեշտ էր, որի արդյունքում նա հայտնվեց էապես անհավասար դիրքերում իր դատավարական մրցակցի նկատմամբ, որն էլ հանգեցրեց մրցակցային դատավարության սկզբունքի խախտմանը։ Հետևաբար, Ա-ն զրկվել է մրցակցային դատավարության պայմաններում դատաքննության հնարավորությունից, որի հիմքով էլ դատավարությունը արդարացի չի եղել։ Այլ կերպ ասած, զրկվելով Կոնվենցիայի 6-րդ հոդվածի 3-րդ մասի դ-կետի հիմքով իր վկաներին դատարանում հարցաքննելու հնարավորությունից, նա զրկվեց արդարացի դատաքննության իրավունքից՝ 6-րդ հոդվածի 1-ին մասի հիմքով։   

